श्रीलंका ने छह विकेट से जीतकर बढ़त बनाई  
दिनेश चांदीमल के नाबाद शतकीय प्रहार के दम पर श्रीलंका ने तीसरे एक दिवसीय क्रिकेट मैच में इंग्लैंड को छह विकेट से हरा दिया।
दिनेश चांदीमल के नाबाद शतकीय प्रहार के दम पर श्रीलंका ने तीसरे एक दिवसीय क्रिकेट मैच में इंग्लैंड को छह विकेट से हरा दिया। क्रिकेट का मक्का कहे जानेवाले लॉर्ड्स के मैदान पर जीत दर्ज करने के साथ ही श्रीलंका ने पांच मैचों की इस शृंखला में 2-1 की बढ़त ले ली है।  इंग्लैंड के 247 रनों का पीछा करते हुए श्रीलंका ने 10 गेंदें शेष रहते ही इस लक्ष्य को पा लिया। श्रीलंकाई बल्लेबाज चांदीमल ने 11 चौकों और दो छक्कों की मदद से 126 गेंदों में 105 रन की नाबाद पारी खेली और जीत को श्रीलंका की झोली में डाल दिया। चांदीमल ने विजयी चौका जेम्स एंडरसन की गेंद पर लगाया।  चांदीमल और ओपनर महिला जयवर्धने के बीच दूसरे विकेट के लिए हुई 112 रनों की साझेदारी ने ही मैच का रुख श्रीलंका की तरफ मोड़ दिया था। जयवर्धने ने नौ चौकों की मदद से 77 गेंदों में 79 रन की शानदार पारी खेली।  दूसरी तरफ पहले बल्लेबाजी करने उतरी मेजबान टीम ने सात विकेट खोकर 50 ओवर में श्रीलंका को जीत के लिए 246 रन का लक्ष्य दिया। इंग्लैंड की तरफ से सबसे ज्यादा रन ऐलिस्टर कुक ने बनाए। उन्होंने 13 चौकों की सहायता से 143 गेंदों में 119 रनों की पारी खेली। कुक के बाद केविन पीटरसन ने सबसे ज्यादा 41 रन बनाए।